મેં મારી નૌસેનાની કારકિર્દી માં પ્રથમવાર કોઈ અધિકારીને પોતાના સહયોગીઓ પાસેથી આટલી સિફતપૂર્વક પ્રદર્શન કરાવતાં જોયા. હું માનું છું કે તેમની એક મહિલા તરીકેની સંવેદનશીલતા તેમને અન્ય પુરુષ કમાન્ડરો થી અલગ તારવતી હતી. પોતાની નીચેનાં પ્રત્યેક નૌસનીકને સમજવાની અને તેની પાસે ક્ષમતા મુજબ કામ કરાવવાની આવડત ઉપરાંત ડીવીઝનલ અધિકારી ની રુએ તેઓ સૈનિકોનાં રહેણાક, તાલીમ, રજા અને અન્ય વ્યક્તિગત પ્રશ્નોનાં ઉકેલ અંગે પણ ઊંડો રસ લેતાં. ટૂંક સમયમાંજ કમાન્ડર રાજેશ્વરી નૌસનીકોના ફેવરીટ ડીવીઝનલ અધિકારી બની ચુક્યા હતા.